በሳይንሳዊ ዘዴ በተመረጡ ከሁለት ሺሕ በላይ ቦታዎች ላይ የግብርና ናሙና ጥናት ተጀመረ
በብሔራዊ የፕላን ኮሚሽን የማዕከላዊ ስታትስቲክስ ኤጀንሲ፣ በሳይንሳዊ ዘዴ በተመረጡ 2,769 የቆጠራ ቦታዎች ላይ የግብርና ናሙና ጥናት ማከናወን መጀመሩን  አስታወቀ፡፡ለጥናቱ የተመረጡ 2,769 የቆጠራ ቦታዎች ከ55,380 አነስተኛ የግል የግብርና ባለይዞታዎች ላይ ሲሆን፣ በጥናቱ 261 ስታቲስሽያኖች፣ 705 የመስክ ሱፐርቫይዘሮችና 2,420 መረጃ ሰብሳቢዎች እየተሳተፉ መሆኑን ኤጀንሲው ዓርብ መስከረም 29 ቀን 2013 ዓ.ም. በሰጠው ጋዜጣዊ መግለጫ አሳውቋል፡፡በዚህ መርሐ ግብር ሰፋፊና መካከለኛ የንግድ እርሻ ናሙና ጥናት ለማከናወን ከ3,455 የእርሻ አልሚዎች መጠይቅ መረጃ የሚሰበስብ ሲሆን፣ ለጥናቱ 25 ስታቲስሽያኖች፣ 42 የመስክ ሱፐርቫይዘሮችና 131 መረጃ ሰብሳቢዎችን እንደሚያሳትፍ የኤጀንሲው የግብርናና ከባቢ ተፈጥሮ ሀብት ዳይሬክተር አቶ አህመድ ኢብራሂም ተናግረዋል፡፡በዚህ ዓመት ከሚከናወነው የግብርና ጥናት 3,584 በዘመናዊ ታብሌት ቴክኖሎጂ በሚታገዝ የሰው ኃይል እንደሚጠና አቶ አህመድ አስረድተዋል፡፡የጥናቱ ዓላማ በግብርና ዘርፍ ላይ ያለውን የመረጃ ክፍተት ለመሙላት ያለመ ሲሆን፣ የግብርና ሚኒስቴር፣ የፕላንና ልማት ኮሚሽን ምርምና ጥናት ተቋም፣ በዘርፉ ለተሰማሩ የግል ባለሀብቶች በጥናቱ ከሚገኙ መረጃዎች ተጠቃሚ ለማድረግ ያለመ መሆኑን ዳይሬክተሩ ጠቁመዋል፡፡ በግብርና ናሙና ጥናት መርሐ ግብር ሥር የሚሰበሰቡ መረጃዎች በዋነኛነት በዓመት ሊገኝ የሚችለውን የምርት መጠን ትንበያ፣ የምርታማነት ዕድገት፣ የታረሰ የመሬት ስፋት፣ ምርታማነትን ለማሳደግ ጥቅም ላይ የዋለ ማዳበሪያ፣ የፀረ አረምና የፀረ ተባይ ብክነትና ሌሎችን የሚመለከቱ መረጃዎችን እንደሚያስገኝ አቶ አህመድ ገልጸዋል፡፡በዋና መኸር ወቅት (የማሳ ስፋት፣ የምርታማነት ዕድገት፣ የእርሻ አስተዳደር፣ የመሬት አጠቃቀም)፣ አጠቃላይ የቤት እንስሳት ሁኔታ (በብዛት፣ በዓይነት፣ በዕድሜ፣ በፆታ፣ በአገልግሎትና በተዋጽኦ)፣ የደረቅ ወቅት መስኖ እርሻ ሁኔታ፣ የበልግ ወቅት እርሻ ሁኔታ፣ የሰፋፊና መካከለኛ የንግድ እርሻ ሁኔታ፣ የዓሳ ሀብት፣ የሰብልና እንስሳት ተዋጽኦ አጠቃቀምን ጨምሮ በሌሎች የግብርና ዓይነቶች ላይ ጥናቱ እንደሚያተኩር ተገልጿል፡፡ ጥናቱ በዋናነት ያለውን ከፍተኛ የመረጃ ፍላጎት የሚሞላ መሆኑን የገለጹት ዳይሬክተሩ፣ ከጥናቶች የሚገኙ መረጃዎች ደግሞ ዘርፉን ለማልማት ለሚታቀዱ ዕቅዶች ላይ የጎላ ድርሻ አላቸው ብለዋል፡፡አቶ አህመድ እንደተናገሩት፣ የ2013 ዓ.ም. የግብርና ናሙና ጥናት የመስክ የመረጃ መሰል ተግባራት እየተከናወነ ነው፡፡ ከመስከረም 1 እስከ ግንቦት 30 ቀን 2013 ዓ.ም. ድረስ እንደ ወቅታቸው የሚካሄዱ የጥናት ዓይነቶች መሆናቸውን ጠቁመዋል፡፡ ኮሮና ቫይረስ የሚያደርሰውን ተፅዕኖ ለመከላከል አስፈላጊውን ግብዓትና የሥነ ልቦና ዝግጅት በማድረግ ወደ ሥራ መግባታቸውን አቶ አህመድ ገልጸው፣ የ2013 ዓ.ም. የግብርና ናሙና ጥናት በተቀመጠው ጊዜ ለማጠናቀቅ አስፈላጊው ዝግጅት ተደርጓል፡፡ኤጀንሲው የሚያደርገው ጥናትና ምርምር በዘመናዊ ቴክኖሎጂ በመታገዝ ነው፡፡ በሚሰጠው መረጃ ላይ በተሻለ ጥራት፣ በተወሰነ ሀብትና አጭር ጊዜ ለማከናወን እንደሚያስችል የኤጀንሲው የሕዝብ ግንኙነትና መረጃ ሥርጭት ዳይሬክተር አቶ ሳፊ ገመዲ ተናግረዋል፡፡አቶ ሳፊ እንደተናገሩት፣ የመረጃ ጥናትና ወቅታዊነት ለማስጠበቅ የመረጃ አሰባሰብ ሒደትን በማዘመን፣ የሰው ኃይልን ዕውቀትና ክህሎት በማሳደግና በዘንድሮ ዓመት የግብርና ናሙናን ጨምሮ ሁሉም ጥናቶች ከወረቀት ነፃ በሆነ መንገድ እየተሠራ ነው፡፡በኢትዮጵያ በየዓመቱ የሚያስፈልገው የምግብ ፍላጎትን ለማሟላት የሚበቃ ምርት መመረቱ፣ የምርት ማነስና መብዛት፣ የግብርና ዘርፍ ዓመታዊ አጠቃላይ ዕድገት የሚኖረው ድርሻ ለማወቅ የሚያግዝ ጥናት መሆኑን አቶ ሳፊ ተናግረዋል፡፡በዘርፉ የሚታቀዱ ዕቅዶች ለመረጃ ግብዓትነት፣ እንዲሁም ለአገር ውስጥና ለውጭ ገበያ የሚበቃ የተለያዩ የግብርና ምርቶች መጠን አመላካች መረጃዎችን ለማስገኘት የሚረዳ ነው፡፡በጥናቱ የሚሳተፈውን የሰው ኃይል የመምረጥ፣ በቂ ሥልጠና መስጠት፣ ለመስክ ሥራ የሚያስፈልጉ ግብዓቶችን ለማዘጋጀት በዋናው መሥሪያ ቤትና በ24 ቅርንጫፍ ጽሕፍት ቤቶች ወደ ተግባር እንደተገባ አክለዋል፡፡ 